גביע אליפות העולם בסנוקר
**אליפות העולם בסנוקר** (באנגלית: **World Snooker Championship**) היא תחרות הסנוקר החשובה והיוקרתית ביותר בעולם. סך כספי הפרסים ומספר נקודות הדירוג המוענקות באליפות הם הגבוהים ביותר בעולם הסנוקר המקצועני. אליפות העולם בסנוקר הראשונה התקיימה בשנת 1927, והיא טורניר הסנוקר המקצועני הוותיק ביותר בעולם. החל מ-1977 ועד היום, האליפות נערכת ברציפות באולם תיאטרון הקרוסיבל (Crucible Theatre) בעיר שפילד שבאנגליה, ומתקיימת מדי שנה בין חודש אפריל למאי, במשך 17 ימים, כשיום שני הראשון של חודש מאי הוא תמיד יומה האחרון של האליפות. כיום אליפות העולם היא טורניר הדירוג ה-17 והאחרון בעונת סבב הסנוקר העולמי, והיא תמיד טורניר הדירוג האחרון של העונה. אליפות העולם בסנוקר היא חלק מ"הכתר המשולש".

אליפות העולם בסנוקר הבאה תיערך בין ה-20 באפריל ל-6 במאי 2024, והפרס המוענק לזוכה בה הוא 500 אלף פאונד (כך גם מספר נקודות הדירוג).

אלוף העולם בסנוקר הנוכחי הוא לוקה ברסל מבלגיה (2023).

אליפות העולם בסנוקר משודרת בשידורים ישירים ברשת ה-BBC הבריטית, וכן על ידי יורוספורט.

היסטוריה
--------

**אליפות העולם בסנוקר** הראשונה נערכה בין ה-29 בנובמבר 1926 ל-12 במאי 1927, ונקראה עד 1934 "**אליפות הסנוקר המקצוענית**" (**Professional Snooker Championship**). אליפות העולם בסנוקר הראשונה אורגנה על ידי שחקן הביליארד והסנוקר האנגלי ג'ו דייוויס, ובעלי אולם ביליארד, ביל קמקין האנגלי, וכן נוהלה ופוקחה על ידי ארגון הביליארד BACC. מספר המשתתפים באליפות היה עשרה במספר, והמשחקים באליפות העולם הראשונה נערכו באתרים שונים באנגליה. הגמר הראשון נערך באולם קמקין (Camkin's Hall), אשר היה בבעלותו של ביל קמקין, בעיר ברמינגהאם שבאנגליה. ג'ו דייוויס הוכתר כאלוף העולם בסנוקר הראשון בגיל 26, לאחר שניצח בגמר את טום דניס האנגלי בתוצאה 11–20, וזכה בפרס כספי של 6 פאונד ו-10 שילינג. הגביע המקורי אשר הוענק לו, מוענק עד היום לזוכה באליפות העולם בסנוקר. רצף הנקודות הגבוה ביותר באליפות העולם הראשונה בוצע על ידי אלברט קופ האנגלי, כשביצע רצף של 60 נקודות בחצי הגמר מול ג'ו דייוויס. (שיא באליפות העולם שנשבר על ידי ג'ו דייוויס רק בגמר אליפות העולם 1929, כשביצע רצף של 61 נקודות מול טום דניס). לאחר אליפות העולם הראשונה, המשיכה אליפות העולם בסנוקר להיערך כל שנה ברציפות באתרים שונים באנגליה. החל משנת 1935, החלה האליפות להיקרא "**אליפות העולם בסנוקר למקצוענים**" (**World's Professional Snooker Championship**). הרצף הראשון שבוצע באליפות העולם בסנוקר של מאה נקודות ומעלה בוצע באליפות העולם 1935, על ידי ג'ו דייוויס, כשביצע רצף של 110 נקודות בחצי הגמר מול טום ניומן האנגלי. משנת 1927 עד שנת 1940, זכה ג'ו דייוויס ברציפות בכל 14 אליפויות העולם בסנוקר שהתקיימו. בין השנים 1941–1945, עת בריטניה הייתה נתונה במלחמת העולם השנייה, לא נערכה אליפות העולם בסנוקר. בשנת 1946 חזרה אליפות העולם בסנוקר להתקיים שוב, וג'ו דייוויס זכה באליפות בפעם ה-15 והאחרונה שלו, שיא מספר הזכיות באליפות העולם בסנוקר שלא נשבר עד היום. לאחר מכן הפסיק דייוויס להשתתף באליפות העולם בסנוקר כשהוא מעולם לא הפסיד משחק באליפות, אך המשיך להשתתף בתחרויות סנוקר אחרות עד שנת 1964. בסך הכל זכה ג'ו דייוויס ב-22 תחרויות סנוקר רשמיות. בנוסף, זכה דייוויס ארבע פעמים ברציפות באליפות העולם בביליארד אנגלי בשנים: 1928, 1929, 1930 ו-1932.

בין השנים 1946–1949 הכיל גמר אליפות העולם בסנוקר את מספר המשחקונים הגבוה ביותר שהיה במשחק באליפות העולם, ובתחרות סנוקר רשמית אי פעם. בכל אחד מארבעת גמרים אלה שוחקו בסך הכל 145 משחקונים, וכל גמר שוחק במשך זמן שיא של כל הזמנים למשחק באליפות העולם ובתחרות סנוקר רשמית, במשך 13 ימים. בשנת 1952, כתוצאה מפילוג ארגון ה-BACC לשני ארגונים נפרדים עקב מחלוקות, הוקם ארגון ה-PBPA, ונערכו שתי אליפויות עולם בסנוקר נפרדות באותה שנה. באליפות העולם שערכה BACC באותה השנה, התמודדו שני שחקנים בלבד. במשחק יחיד זה ניצח הוראס לינדראם האוסטרלי את קלארק מקונאקי הניו זילנדי בתוצאה 49–94. בדומה לשנים 1946–1949, גם גמר זה נערך במשך 13 ימים. היה זה ניצחון המשחק בהפרש המשחקונים הגבוה ביותר שהתקיים באליפות העולם בסנוקר ובתחרות סנוקר רשמית אי פעם, יחד עם הסיבוב הראשון של אליפות העולם 1949, בו ניצח וולטר דונלדסון הסקוטי את קונרד סטנברי הקנדי בתוצאה 13–58. לאחר שבאותה שנה התקיימו שתי אליפויות עולם בסנוקר נפרדות, הפסיק ארגון ה-BACC לערוך את אליפות העולם בסנוקר. משנת 1953 עד שנת 1957 ארגון ה-PBPA ערך את אליפות העולם בסנוקר (האליפות נקראה אז - **World Professional Match-play Championship**). פרד דייוויס (אחיו הצעיר של שחקן הסנוקר ג'ו דייוויס) היה השחקן הדומיננטי בתקופה זו, ובסך הכל זכה שמונה פעמים באליפות העולם בסנוקר (שני לשיא מספר הזכיות באליפות העולם בסנוקר של ג'ו דייוויס). בסך הכל זכה פרד דייוויס ב-12 תחרויות סנוקר רשמיות. בנוסף, זכה דייוויס פעמיים ברציפות באליפות העולם בביליארד אנגלי, במאי 1980 ובנובמבר 1980, ובאליפות בריטניה בביליארד אנגלי בשנת 1951. לאחים ג'ו ופרד דייוויס אין קשר משפחתי עם שחקן הסנוקר סטיב דייוויס. בין השנים 1958–1963, בשל ירידת עניין במשחק הסנוקר, לא נערכה אליפות העולם בסנוקר. משנת 1964 עד שנת 1968 חזרה אליפות העולם בסנוקר להתקיים שוב תחת ארגון BACC, אולם מתכונת התחרות הייתה ששחקן אחד בלבד מתמודד מול אלוף העולם המכהן, והמשחקים נערכו בזמנים לא קבועים, ולעיתים יותר מפעם אחת בשנה. מתכונת אליפויות אלה כונתה "**Challenge Matches**", ונערכו בסך הכל שבע אליפויות כאלה. ג'ון פולמן האנגלי היה השחקן הדומיננטי בתקופה זו, כשזכה בכל אליפויות העולם בין השנים 1964–1968, ובסך הכל זכה שמונה פעמים ברציפות באליפות העולם בסנוקר (שני לשיא מספר הזכיות באליפות העולם בסנוקר של ג'ו דייוויס גם כן).

בשנת 1968 נוסד איגוד הביליארד והסנוקר המקצועני העולמי - WPBSA‏ (**World Professional Billiards and Snooker Association**), הגוף המנהל והמפקח על ענף הסנוקר בעולם, המארגן את סבב הסנוקר המקצועני העולמי עד היום, ומאז החלה התקופה המודרנית והמקצוענית של ענף הסנוקר. בשנת 1969 חזרה אליפות העולם בסנוקר להתקיים שוב במתכונת של טורניר נוק-אאוט. אליפות זו נחשבת לאליפות העולם בסנוקר המודרנית הראשונה.
ג'ון ספנסר האנגלי זכה באליפות זו, לאחר שניצח בגמר את גארי אוון הולשי בתוצאה 27–46, ונהיה לאלוף העולם בסנוקר המודרני הראשון. בשנת 1974, החלה אליפות העולם בסנוקר להיערך במתכונת טורניר דירוג, ונהייתה לטורניר הדירוג הראשון בהיסטוריה של ענף הסנוקר. ריי רירדון הולשי זכה באליפות עולם זו, לאחר שניצח בגמר את גרהאם מיילס האנגלי בתוצאה 12–22, ונהיה לזוכה טורניר הדירוג הראשון בהיסטוריה של משחק הסנוקר. משנת 1976 עד שנת 2005 זכתה אליפות העולם בסנוקר לחסות ממותג הסיגריות אמבסי (Embassy), של חברת אימפריאל טובאקו (Imperial Tobacco). בשנת 1977 החלה אליפות העולם בסנוקר להיערך בקביעות באולם תיאטרון "קרוסיבל" בעיר שפילד שבאנגליה, אשר הוקם בשנת 1971 ומכיל 980 מקומות ישיבה. באותה עת, רשת ה-BBC החלה בסיקור טלוויזיוני קבוע של אליפות העולם. בתקופה זו החלה עלייה בפופולריות של משחק הסנוקר, שידורי התחרות זכו לאחוזי צפייה נכבדים, ואולם ה"קרוסיבל" הפך בפי אוהדי המשחק לשם נרדף למשחק הסנוקר. ג'ון ספנסר היה שחקן הסנוקר הראשון שזכה באליפות העולם בסנוקר באולם זה, לאחר שניצח בגמר את קליף ת'ורברן הקנדי בתוצאה 21–25. הייתה זו הפעם השלישית והאחרונה שזכה באליפות העולם. החל מאותה שנה, החלה אליפות העולם בסנוקר להעניק פרס כספי לשחקן שביצע את רצף הנקודות הגבוה ביותר באליפות העולם של אותה שנה. (אם יותר משחקן אחד ביצע את רצף הנקודות הגבוה ביותר באליפות העולם של אותה שנה, הפרס הכספי מתחלק באופן שווה בין כל השחקנים שביצעו את הרצף הגבוה ביותר באליפות, ולא קיים כפל פרס. בשלבי מוקדמות אליפות העולם, שווי הפרס הכספי על ביצוע רצף הנקודות הגבוה ביותר באליפות העולם באותה שנה נמוך יותר). אליפות העולם בסנוקר מתקיימת עד היום באולם זה. בשנת 1978, זכה ריי רירדון באליפות העולם בפעם השישית והאחרונה, לאחר שניצח בגמר את פרי מאנס הדרום אפריקאי בתוצאה 18–25, ונהיה לאלוף העולם בסנוקר המבוגר ביותר בהיסטוריית המשחק כשזכה באליפות בגיל 45 ו-203 ימים (שיא הנשבר על ידי רוני או'סאליבן בשנת 2022, כשזכה באליפות העולם בסנוקר בגיל 46 ו-148 ימים). בנוסף, רירדון הוא גם זוכה טורניר הדירוג המבוגר ביותר בהיסטוריה של משחק הסנוקר, כשזכה ב"אליפות השחקנים המקצוענית" בשנת 1982, בגיל 50 ו-14 ימים (שיא שלא נשבר עד היום). החל משנת 1978, החלה אליפות העולם בסנוקר להעניק פרס כספי לשחקן שביצע רצף מקסימלי של 147 נקודות (למעט השנים 2011, 2013, 2014 ו-2015, בהן לא הוענק פרס כספי על הישג זה באליפות העולם). שווי הפרס הכספי הגבוה ביותר שהוצע על ביצוע רצף מקסימלי של 147 נקודות באליפות העולם בסנוקר ובתחרות סנוקר רשמית היה 147 אלף פאונד והוצע בין השנים 1995–2010 (באליפות העולם 2003, שווי הפרס הכספי שהוצע על ביצוע רצף מקסימלי של 147 נקודות כולל הפרס הכספי שהוצע על ביצוע רצף הנקודות הגבוה ביותר באליפות העולם של אותה שנה, אשר עמד על סכום שיא של כל הזמנים באליפות העולם בסנוקר ובתחרות סנוקר רשמית, 22 אלף פאונד, היווה את סכום הפרס הכולל הגבוה ביותר שהוצע על ביצוע רצף מקסימלי של 147 נקודות באליפות העולם בסנוקר ובתחרות סנוקר רשמית בכל הזמנים. שווי הפרס הכספי שהוצע על ביצוע שני הישגים אלה באליפות עולם זו עמד על 169 אלף פאונד (שיא שלא נשבר עד היום). רוני או'סאליבן ביצע באליפות עולם זו את הרצף המקסימלי וזכה בפרס כספי זה). במקרה שבו יותר משחקן אחד ביצע רצף מקסימלי של 147 נקודות באותה אליפות עולם, הפרס הכספי מתחלק באופן שווה בין כל השחקנים שביצעו את הרצף המקסימלי, ולא קיים כפל פרס. בשלבי מוקדמות אליפות העולם, שווי הפרס הכספי על ביצוע רצף מקסימלי של 147 נקודות נמוך יותר ולעיתים לא קיים. החל משנת 1980 ועד היום, גמר אליפות העולם בסנוקר נערך בשיטת "הטוב מ-35 משחקונים אפשריים" (הראשון שמנצח במשחק הגמר 18 משחקונים זוכה באליפות העולם בסנוקר). קליף ת'ורברן היה שחקן הסנוקר הראשון שזכה באליפות העולם בסנוקר במתכונת זו, לאחר שניצח בגמר את אלכס היגינס בתוצאה 16–18. בנוסף, ת'ורברן הוא אלוף העולם בסנוקר הראשון שלא נולד בבריטניה. החל משנת 1982 ועד היום, מספר המשתתפים באליפות העולם בסנוקר הוא 32 שחקנים (לא כולל מספר המשתתפים בשלבי מוקדמות האליפות), והאליפות נערכת במשך 17 ימים (לא כולל את ימי שלבי מוקדמות האליפות). השחקן הראשון שזכה באליפות העולם בסנוקר במתכונת זו הוא אלכס היגינס, לאחר שניצח בגמר את ריי רירדון בתוצאה 15–18. הייתה זו הפעם השנייה והאחרונה שזכה באליפות העולם. לאלכס היגינס אין קשר משפחתי עם שחקן הסנוקר ג'ון היגינס. בשנת 1984, עלה פרד דייוויס משלב המוקדמות לסיבוב הראשון של אליפות העולם בסנוקר. באותו משחק הפסיד לביל וורבניוק הקנדי בתוצאה 4–10. דייוויס, אשר גילו היה 70 ו-253 ימים כאשר המשחק התקיים, נהיה לשחקן המבוגר ביותר בהיסטוריה שהשתתף באליפות העולם בסנוקר עד היום.

השחקנים הבולטים ביותר מאז נערכת אליפות העולם בסנוקר באולם הקרוסיבל הם סטיב דייוויס, שזכה באליפות העולם שש פעמים בשנות ה-80, וסטיבן הנדרי, שזכה באליפות העולם שבע פעמים בשנות ה-90 (שיא מספר הזכיות בתקופה המודרנית של אליפות העולם בסנוקר עד היום), והיה לאלוף העולם בסנוקר הצעיר ביותר בכל הזמנים כשזכה באליפות העולם 1990 בגיל 21 ו-106 ימים, לאחר שניצח בגמר את ג'ימי וייט האנגלי בתוצאה 12–18 (שיא שלא נשבר עד היום). בשני העשורים הראשונים של המאה ה-21 לא היה אלוף עולם בסנוקר דומיננטי לאורך זמן, ועשרה שחקנים שונים זכו באליפות, כשהשחקנים הבולטים הם רוני או'סאליבן, שזכה באליפות העולם חמש פעמים (2001, 2004, 2008, 2012 ו-2013), ג'ון היגינס עם שלוש זכיות (2007, 2009 ו-2011 בנוסף לאליפות ב-1998), מארק סלבי עם שלוש זכיות בארבע שנים (2014, 2016 ו-2017), ומארק ויליאמס, שהיה שחקן הסנוקר השמאלי הראשון בהיסטוריה שזכה באליפות העולם בסנוקר, עם שלוש זכיות (2000, 2003 ו-2018).

עד היום זכו 27 שחקנים באליפות העולם בסנוקר: ג'ו דייוויס (עם 15 זכיות באליפות העולם בסנוקר), פרד דייוויס (שמונה זכיות), ג'ון פולמן (שמונה זכיות), סטיבן הנדרי (שבע זכיות. שיא מספר הזכיות בתקופה המודרנית של אליפות העולם בסנוקר), רוני או'סאליבן (שבע זכיות. שיא בתקופה המודרנית גם כן), ריי רירדון (שש זכיות), סטיב דייוויס (שש זכיות), ג'ון היגינס (ארבע זכיות), מארק סלבי (ארבע זכיות), ג'ון ספנסר (שלוש זכיות), מארק ויליאמס (שלוש זכיות), וולטר דונלדסון (שתי זכיות), אלכס היגינס (שתי זכיות), הוראס לינדראם (זכייה אחת), טרי גריפית'ס (זכייה אחת), קליף ת'ורברן (זכייה אחת), דניס טיילור (זכייה אחת), ג'ו ג'ונסון (זכייה אחת), ג'ון פארוט (זכייה אחת), קן דוהרטי (זכייה אחת), פיטר אבדון (זכייה אחת), שון מרפי (זכייה אחת), גריים דוט (זכייה אחת), ניל רוברטסון (זכייה אחת), סטיוארט בינגהאם (זכייה אחת), ג'אד טראמפ (זכייה אחת), ולוקה ברסל (זכייה אחת).

השחקנים היחידים שזכו פעמיים ברציפות או יותר באליפות העולם בסנוקר הם שמונה במספר: ג'ו דייוויס (עם 15 זכיות רצופות באליפות העולם בסנוקר), ג'ון פולמן (שמונה זכיות רצופות), פרד דייוויס (שתי זכיות רצופות וחמש זכיות רצופות), סטיבן הנדרי (חמש זכיות רצופות. שיא מספר הזכיות הרצופות בתקופה המודרנית של אליפות העולם בסנוקר שלא נשבר עד היום), ריי רירדון (ארבע זכיות רצופות), סטיב דייוויס (שתי זכיות רצופות ושלוש זכיות רצופות), רוני או'סאליבן (שתי זכיות רצופות), ומארק סלבי (שתי זכיות רצופות).

השחקנים היחידים שביצעו רצף מקסימלי רשמי של 147 נקודות באליפות העולם בסנוקר הם עשרה במספר, והתקיימו 14 רצפים כאלה באליפות: קליף ת'ורברן (נגד טרי גריפית'ס ב-1983), ג'ימי וייט (נגד טוני דראגו ב-1992), סטיבן הנדרי, שצלח הישג זה שלוש פעמים (נגד ג'ימי וייט ב-1995, נגד שון מרפי ב-2009, ונגד סטיבן מגווייר ב-2011), רוני או'סאליבן, שצלח הישג זה שלוש פעמים, והיה שחקן הסנוקר הצעיר ביותר בכל הזמנים שביצע רצף מקסימלי רשמי של 147 נקודות באליפות העולם בסנוקר, כשביצע הישג זה בגיל 21 ו-137 ימים (שיא שלא נשבר עד היום), (נגד מייק פרייס ב-1997 (הרצף המקסימלי הרשמי המהיר ביותר בכל הזמנים, העומד על 5 דקות ו-8 שניות), נגד מרקו פו ב-2003, ונגד מארק ויליאמס ב-2008), מארק ויליאמס (נגד רוברט מלקינס ב-2005), אלי קרטר (נגד פיטר אבדון ב-2008), ג'ון היגינס, שהיה שחקן הסנוקר המבוגר ביותר בכל הזמנים שביצע רצף מקסימלי רשמי של 147 נקודות באליפות העולם בסנוקר, ובזמנו גם בכל תחרות סנוקר רשמית אי פעם, כשביצע הישג זה בגיל 45 ו-80 ימים (שיא שלא נשבר עד היום באליפות העולם בסנוקר), (נגד קורט מאפלין ב-2020), ניל רוברטסון (נגד ג'ק ליסווסקי ב-2022), קיירן וילסון (נגד ראיין דיי ב-2023), ומארק סלבי, שהיה השחקן היחיד אי פעם שביצע רצף מקסימלי רשמי בשלב הגמר של אליפות העולם בסנוקר (נגד לוקה ברסל ב-2023).

השחקנים היחידים שביצעו רצף מקסימלי רשמי של 147 נקודות בשלבי מוקדמות אליפות העולם בסנוקר הם חמישה במספר, והתקיימו בשלבי מוקדמות האליפות בסך הכל שישה רצפים כאלה: רוברט מלקינס (נגד מארק סלבי ב-2006, ונגד ז'או גאדונג ב-2012), גארי וילסון (נגד ג'וש בוילו ב-2017), ליאנג וונבו (נגד רוד לולר ב-2018), גריים דוט (נגד פנג ג'ונשו ב-2022), ונופון סאנגקהאם (נגד אנדי היקס ב-2024).

השחקן שביצע הכי הרבה רצפים רשמיים של מאה נקודות ומעלה באליפות העולם בסנוקר בכל הזמנים הוא רוני או'סאליבן, שביצע 203 רצפים רשמיים של מאה נקודות ומעלה באליפות העולם (מתוך מעל 1,200 רצפים רשמיים של מאה נקודות ומעלה שביצע או'סאליבן בכל המסגרות הרשמיות).

השחקנים שביצעו הכי הרבה רצפים רשמיים של מאה נקודות ומעלה בטורניר אחד של אליפות העולם בסנוקר הם סטיבן הנדרי, שביצע 16 רצפים רשמיים של מאה נקודות ומעלה באליפות העולם 2002, ומארק ויליאמס, שביצע גם הוא 16 רצפים רשמיים של מאה נקודות ומעלה באליפות העולם 2022. השחקן שביצע הכי הרבה רצפים רשמיים של מאה נקודות ומעלה בטורניר אחד של אליפות העולם בסנוקר כולל שלבי מוקדמות האליפות הוא דינג ג'ונווי, שביצע 18 רצפים רשמיים של מאה נקודות ומעלה באליפות העולם 2016 (ביצע שלושה בשלבי מוקדמות האליפות ו-15 באליפות עצמה).

השחקן שביצע הכי הרבה פעמים את רצף הנקודות הגבוה ביותר באליפות העולם בסנוקר הוא ג'ו דייוויס, כשביצע הישג זה 11 פעמים. השחקנים שביצעו הכי הרבה פעמים את רצף הנקודות הגבוה ביותר באליפות העולם בסנוקר בתקופה המודרנית הם רוני או'סאליבן וג'ון ספנסר, כל אחד מהם ביצע הישג זה חמש פעמים (בהם שלושה רצפים מקסימליים רשמיים של 147 נקודות שביצע או'סאליבן באליפות העולם).

השחקן שביצע הכי הרבה פעמים את מספר הרצפים הרשמיים הגבוה ביותר של מאה נקודות ומעלה בטורניר אחד של אליפות העולם בסנוקר בכל הזמנים הוא סטיבן הנדרי, שביצע הישג זה שמונה פעמים.

השחקן היחיד שביצע ריקון שולחן מלא של 16 כדורים אדומים (הטבעת כדור חופשי ולאחריו הטבעת כדור צבעוני, ולאחר מכן הטבעת כל הכדורים הנמצאים בשולחן) באליפות העולם בסנוקר הוא סטיב ג'יימס האנגלי, כשביצע רצף רשמי של 135 נקודות מול אלכס היגינס, בסיבוב הראשון של אליפות העולם 1990. "כדור חופשי" (באנגלית: Free Ball) מוענק אך ורק כאשר שחקן ביצע עבירה, ולשחקן שאליו עובר התור לא קיימת אפשרות לפגוע באופן ישיר בלפחות כדור חוקי אחד לשני צדדיו באופן מלא, עקב חסימתו על ידי כדורים אחרים. לאחר שהתבצעה עבירה זו, ובנוסף לאפשרויות הקיימות כאשר מתבצעת עבירה, רשאי השחקן לפגוע או להטביע כל כדור צבעוני שאינו כדור אדום, והטבעתו תחשב ככדור אדום שערכו נקודה אחת. לאחר הטבעת כדור חופשי, על השחקן לפגוע או להטביע כל כדור צבעוני שאינו כדור אדום, כאשר ערכו יהיה מספר הנקודות המלא, ולאחר הטבעתו על השחקן לפגוע או להטביע כדור אדום, וכן הלאה. על ידי ריקון שולחן מלא של 16 כדורים אדומים ניתן להגיע לרצף מקסימלי של 155 נקודות. רצף זה לא בוצע בתחרות רשמית מעולם.

השחקנים היחידים שניצחו משחק ללא הפסד משחקון באליפות העולם בסנוקר (לא כולל שלבי מוקדמות האליפות) הם ג'ון פולמן, כשניצח את סידני לי בסיבוב הראשון של אליפות העולם 1974 בתוצאה סופית של 0–8, ג'ון פארוט, כשניצח את אדי צ'רלטון בסיבוב הראשון של אליפות העולם 1992 בתוצאה סופית של 0–10, ושון מרפי, כשניצח את לואו הונגהאו בסיבוב הראשון של אליפות העולם 2019 בתוצאה סופית של 0–10, ובכך גם שבר הונגהאו את שיא צבירת הניקוד הנמוך ביותר במשחק באליפות העולם בסנוקר אי פעם, כשצבר במשחק 78 נקודות בלבד.

ניצחונות המשחקים בהפרש הגבוה ביותר ללא הפסד משחקון באליפות העולם בסנוקר בכל הזמנים התקיימו במוקדמות אליפות העולם 1977, כשדייוויד טיילור ניצח את דייוויד גריבס בתוצאה 0–11, כשקליף ת'ורברן ניצח את כריס רוס בתוצאה 0–11, וכשדניס טיילור ניצח את ג'ק קרנהם בתוצאה 0–11.

השופט ששפט הכי הרבה פעמים את גמר אליפות העולם בסנוקר בכל הזמנים הוא ג'ון ויליאמס הולשי, אשר שפט 11 פעמים את גמר אליפות העולם בסנוקר, בין השנים 1975–2002.

גמר זכור במיוחד מאליפות העולם בסנוקר הוא "גמר הכדור השחור" של שנת 1985 (The Black Ball Final), בו סטיב דייוויס (אלוף העולם בסנוקר המכהן והמדורג הראשון בעולם באותה עת) כבר הוביל על דניס טיילור הצפון אירי (המדורג במקום ה-11 בעולם באותה עת) 0–8, אך טיילור לא ויתר, והצליח להשוות ל-17–17.

במשחקון ה-35 והאחרון, הגיע המשחק למצב של כדור שחור אחרון (מצב בו הכדור הלבן והכדור השחור הם הכדורים היחידים שנשארו בשולחן), כשתוצאת המשחקון היא 59–62 לטובתו של דייוויס.

לאחר מאבק צמוד ומותח של ניסיונות משני השחקנים להטביע את הכדור השחור האחרון, החטיא דייוויס את הכדור השחור, והשאיר לטיילור את השולחן במצב קל להטבעת הכדור השחור האחרון. טיילור ניצל טעות זו, הטביע את הכדור השחור, וזכה באליפות העולם בסנוקר לשנת 1985 בתוצאה סופית של 17–18, בגיל 36 ו-99 ימים, וזכה בפרס כספי של 60 אלף פאונד. בעקבות הישג זה, עלה דניס טיילור בעונה הבאה למקום הרביעי בעולם בדירוג שחקני הסנוקר העולמי, ודייוויס נשאר במקום הראשון בעולם וזכה בפרס כספי של 35 אלף פאונד. גמר זה נשפט על ידי ג'ון ויליאמס.

גמר זה נערך עד השעה 00:23 בלילה (שעון בריטניה), ונערך בזמן כולל של 14 שעות ו-50 דקות. היה זה אחד ממשחקי גמר אליפות העולם בסנוקר הארוכים ביותר בכל הזמנים, והגמר הארוך ביותר בכל הזמנים ששוחק בשיטת הטוב מ-35 משחקונים אפשריים. בגמר זה צפו בטלוויזיה בזמן אמת 18.5 מיליון בריטים.

בשנת 2012, עלה לוקה ברסל משלב המוקדמות לסיבוב הראשון של אליפות העולם בסנוקר. באותו משחק הפסיד לסטיבן מגווייר הסקוטי בתוצאה 5–10. ברסל, אשר גילו היה 17 ו-45 ימים כאשר המשחק התקיים, נהיה לשחקן הצעיר ביותר בהיסטוריה שהשתתף באליפות העולם בסנוקר עד היום.

בחצי גמר אליפות העולם בסנוקר 2016, נשבר שיא המשחקון הרשמי הארוך ביותר שנערך באולם הקרוסיבל. במשחק השתתפו מארק סלבי ומרקו פו ההונג קונגי. המשחק הסתיים בתוצאה סופית של 15–17 לטובת סלבי. המשחקון ה-32 והאחרון בו ניצח סלבי נערך במשך זמן של 76 דקות ו-11 שניות. באותה אליפות, זכה מארק סלבי בפעם השנייה באליפות העולם בסנוקר, לאחר שניצח בגמר את דינג ג'ונווי בתוצאה 14–18.

בסיבוב השלישי של מוקדמות אליפות העולם בסנוקר 2017, נשבר שיא המשחקון הרשמי הארוך ביותר בהיסטוריה של משחק הסנוקר. במשחק השתתפו פרגל או'בריאן האירי ודייוויד גילברט האנגלי. המשחק הסתיים בתוצאה סופית של 9–10 לטובת או'בריאן. המשחקון ה-19 והאחרון בו ניצח או'בריאן נערך במשך זמן של שעתיים, שלוש דקות ו-41 שניות (123 דקות ו-41 שניות).

בסיבוב הראשון של אליפות העולם בסנוקר 2019, נשבר שוב שיא המשחקון הרשמי הארוך ביותר שנערך באולם הקרוסיבל. במשחק השתתפו לוקה ברסל הבלגי וגארי וילסון האנגלי. המשחק הסתיים בתוצאה סופית של 9–10 לטובת וילסון. המשחקון ה-19 והאחרון בו ניצח וילסון נערך במשך זמן של 79 דקות ו-31 שניות.

בגמר אליפות העולם בסנוקר לשנת 2019, אשר נערך בין ג'אד טראמפ לג'ון היגינס, נשבר שיא מספר הרצפים של מאה נקודות ומעלה ששני שחקנים מבצעים במשחק אחד באליפות העולם בסנוקר ובכל תחרות סנוקר רשמית בכל הזמנים, כשביצעו יחד 11 רצפים של מאה נקודות ומעלה (שבעה רצפים לטראמפ וארבעה רצפים להיגינס). בנוסף, השווה טראמפ את שיאם של סטיבן הנדרי ודינג ג'ונווי למספר הרצפים של מאה נקודות ומעלה הגבוה ביותר ששחקן ביצע במשחק רשמי בכל הזמנים, כשביצע שבעה רצפים של מאה נקודות ומעלה. בכך גם שבר טראמפ את שיא מספר הרצפים של מאה נקודות ומעלה שבוצע על ידי שחקן אחד בגמר אליפות העולם בסנוקר בכל הזמנים. במשחק זה ניצח טראמפ בתוצאה 9–18 וזכה באליפות העולם בפעם הראשונה.

בסיבוב השני של אליפות העולם בסנוקר 2022, נשבר שוב שיא המשחקון הרשמי הארוך ביותר אי פעם שהתקיים באולם הקרוסיבל. במשחק השתתפו מארק סלבי (אלוף העולם בסנוקר המכהן בזמנו) ויאן בינגטאו מסין. המשחק הסתיים בתוצאה סופית של 10–13 לטובת בינגטאו. המשחקון ה-22 בו ניצח בינגטאו נערך במשך זמן של 85 דקות ו-22 שניות.

שיטת משחקי האליפות
------------------

בעבר היו מספר מתכונות שונות לאליפות העולם בסנוקר. זו מתכונתה הנוכחית (החל משנת 2023).

אליפות העולם בסנוקר מתחילה עם 32 מתמודדים, ונערכת במשך 17 ימים. המתמודדים באליפות העולם בסנוקר הם 16 המדורגים הראשונים בעולם בדירוג שחקני הסנוקר העולמי, ו-16 שחקנים שעלו משלבי מוקדמות האליפות. שלבי מוקדמות אליפות העולם בסנוקר נערכים כיום במכון הספורט האנגלי בעיר שפילד שבאנגליה, 12 ימים לפני תחילת האליפות, במשך עשרה ימים, ומורכבים מארבעה שלבי נוק-אאוט, כשכל שלב משוחק בשיטת הטוב מ-19 משחקונים אפשריים (הראשון שמנצח במשחק אחד 10 משחקונים עולה לשלב הבא). בשלבי מוקדמות האליפות מתמודדים 128 שחקנים (112 השחקנים המדורגים בעולם הנותרים ועוד 16 שחקנים בעלי כרטיס הזמנה). שלבי מוקדמות אליפות העולם בסנוקר אינם משודרים בטלוויזיה, אך מצולמים באופן חלקי ומשודרים ברשת האינטרנט.

כל שלבי אליפות העולם בסנוקר משודרים בטלוויזיה ונערכים בשיטת נוק-אאוט (המנצח עולה לשלב הבא, והמפסיד יוצא מהתחרות באופן סופי) באולם הקרוסיבל בעיר שפילד שבאנגליה. השלב הראשון בו משתתפים 32 מתמודדים משוחק בשיטת הטוב מ-19 משחקונים אפשריים (הראשון שמנצח במשחק אחד 10 משחקונים עולה לשלב הבא), שמינית הגמר ורבע הגמר משוחקים בשיטת הטוב מ-25 משחקונים אפשריים (הראשון שמנצח במשחק אחד 13 משחקונים עולה לשלב הבא), חצי הגמר משוחק בשיטת הטוב מ-33 משחקונים אפשריים (הראשון שמנצח במשחק אחד 17 משחקונים עולה לשלב הבא), והגמר משוחק במשך יומיים בשיטת הטוב מ-35 משחקונים אפשריים, כשהראשון שמנצח במשחק הגמר 18 משחקונים זוכה באליפות העולם בסנוקר. המשחקים באליפות העולם מחולקים למספר מפגשים (סשנים), כשבכל מפגש מתקיימים בין שמונה לעשרה משחקונים, וכל משחק מורכב משניים עד ארבעה מפגשים (תלוי בשלב ובתוצאות).

במשך כל ימי האליפות, נערכים בין שניים לשלושה סשנים ביום. בכל סשן נערכים שני משחקים במקביל באולם התחרות. משלבי חצי הגמר והגמר, נערך בכל סשן משחק אחד בלבד.

נותני החסות
-----------

בשנת 2006, בשל הגבלות חוקיות שהוטלו בבריטניה על פרסום מוצרי טבק, הוחלף נותן החסות הראשי של אליפות העולם בסנוקר, מותג הסיגריות והטבק אמבסי (Embassy), של חברת אימפריאל טובאקו (Imperial Tobacco), אשר מימנה את האליפות מאז 1976. מאז נערכה אליפות העולם בסנוקר בחסות חברות הימורים, והן: 888 אחזקות (2006, 2007 ו-2008), בטפרד (2009–2012, 2015–2022), בטפייר (2013), ודפאבט (2014). החל משנת 2023, נותנת החסות הראשית של אליפות העולם בסנוקר היא חברת מכירת הרכבים המקוונת קאזו (Cazoo).

קללת הקרוסיבל
-------------

"קללת הקרוסיבל" (באנגלית: Crucible Curse) היא העובדה שמאז החלה אליפות העולם בסנוקר להתקיים באולם תיאטרון הקרוסיבל שבעיר שפילד שבאנגליה בשנת 1977, שחקן שזוכה באליפות העולם בסנוקר בפעם הראשונה שלו, לעולם לא יזכה בפעם השנייה ברצף באליפות העולם בסנוקר בשנה הבאה. נכון לשנת 2023, "קללה" זו מעולם לא נופצה.

השחקנים היחידים בהיסטוריה אשר היו רחוקים משחק אחד בכדי לנפץ את קללת הקרוסיבל, כשעלו לגמר אליפות העולם בסנוקר שנה לאחר זכייתם הראשונה באליפות העולם, אך הפסידו במשחק גמר אליפות העולם שנה לאחר מכן הם ג'ו ג'ונסון האנגלי, כשזכה באליפות העולם בסנוקר בשנת 1986 והפסיד בגמר אליפות העולם בסנוקר בשנת 1987, וקן דוהרטי האירי, כשזכה באליפות העולם בסנוקר בשנת 1997 והפסיד בגמר אליפות העולם בסנוקר בשנת 1998.

בתקופה בה קדם נערכה אליפות העולם בסנוקר באולם הקרוסיבל, השחקנים היחידים שזכו באליפות העולם בסנוקר בפעם השנייה ברציפות לאחר זכייתם הראשונה באליפות העולם הם ג'ו דייוויס האנגלי, כשזכה בתחרות אליפות העולם בסנוקר הראשונה בשנת 1927, וכשזכה שנה לאחר מכן באליפות העולם בסנוקר בפעם השנייה ברציפות בשנת 1928 (זאת מתוך 15 זכיותיו הרצופות באליפות העולם בסנוקר), אחיו הצעיר פרד דייוויס, כשזכה באליפות העולם בסנוקר בפעם הראשונה שלו בשנת 1948, וכשזכה שנה לאחר מכן באליפות העולם בסנוקר בפעם השנייה ברציפות בשנת 1949, וג'ון פולמן האנגלי, כשזכה באליפות העולם בסנוקר בפעם הראשונה שלו בשנת 1957, וכשזכה שוב בפעם השנייה ברציפות באליפות העולם בסנוקר בשנת 1964 (בין השנים 1958–1963 לא התקיימה אליפות העולם בסנוקר).

כספי פרסים ונקודות דירוג
------------------------

סכומי כספי הפרסים ומספר נקודות הדירוג המוענקות באליפות העולם בסנוקר לשנת 2024. ערכי סכומי הפרסים הם בלירות שטרלינג.

* זכייה באליפות העולם בסנוקר: £500,000
* עליה לשלב הגמר: £200,000
* עליה לשלבי חצי הגמר: £100,000
* עליה לשלבי רבע הגמר: £50,000
* עליה לשלבי שמינית הגמר: £30,000
* עליה לשלב הראשון: £20,000

נקודות דירוג אינן מוענקות לשחקנים אשר העפילו ישירות לאליפות העולם מתוך 16 המדורגים הראשונים בעולם, אך הפסידו בשלב הראשון, אולם כן מוענקים להם כספי הפרסים המלאים של הטורניר לשלב זה באליפות.

* עליה לשלב הרביעי של המוקדמות: £15,000
* עליה לשלב השלישי של המוקדמות: £10,000
* עליה לשלב השני של המוקדמות: £5,000
* ביצוע רצף הנקודות הגבוה ביותר (כולל שלבי מוקדמות): £15,000
* סך הפרסים: £2,395,000
* בונוס לביצוע רצף מקסימלי של 147 נקודות: £40,000 (£10,000 בשלבי המוקדמות)

זוכים
-----

### טבלת זוכי אליפות העולם בסנוקר וסגני האלופים בתקופה המודרנית

התקופה המודרנית מתייחסת לאליפויות החל משנת 1969, אז עברה אליפות העולם בסנוקר לפורמט של טורניר נוק-אאוט. (השחקנים המודגשים הם שחקנים אשר עדיין פעילים).

| שם | מדינה | זכיות | שנות זכייה | מקום שני | הופעות בחצי גמר ומעלה | רצפים מקסימליים של 147 נקודות | הופעות בסיבוב הראשון ומעלה |
| --- | --- | --- | --- | --- | --- | --- | --- |
| **סטיבן הנדרי** | סקוטלנדסקוטלנד סקוטלנד | 7 | 1990, 1992, 1993, 1994, 1995, 1996, 1999 | 2 | 12 | 3 | 27 |
| **רוני או'סאליבן** | אנגליהאנגליה אנגליה | 7 | 2001, 2004, 2008, 2012, 2013, 2020, 2022 | 1 | 13 | 3 | 31 |
| סטיב דייוויס | אנגליהאנגליה אנגליה | 6 | 1981, 1983, 1984, 1987, 1988, 1989 | 2 | 11 | 0 | 30 |
| ריי רירדון | ויילסויילס ויילס | 6 | 1970, 1973, 1974, 1975, 1976, 1978 | 1 | 10 | 0 | 19 |
| **ג'ון היגינס** | סקוטלנדסקוטלנד סקוטלנד | 4 | 1998, 2007, 2009, 2011 | 4 | 11 | 1 | 29 |
| **מארק סלבי** | אנגליהאנגליה אנגליה | 4 | 2014, 2016, 2017, 2021 | 2 | 8 | 1 | 19 |
| **מארק ויליאמס** | ויילסויילס ויילס | 3 | 2000, 2003, 2018 | 1 | 7 | 1 | 25 |
| ג'ון ספנסר | אנגליהאנגליה אנגליה | 3 | 1969, 1971, 1977 | 1 | 6 | 0 | 18 |
| אלכס היגינס | צפון אירלנדצפון אירלנד צפון אירלנד | 2 | 1972, 1982 | 2 | 7 | 0 | 19 |
| **שון מרפי** | אנגליהאנגליה אנגליה | 1 | 2005 | 3 | 5 | 0 | 21 |
| קליף ת'ורברן | קנדהקנדה קנדה | 1 | 1980 | 2 | 6 | 1 | 19 |
| **ג'אד טראמפ** | אנגליהאנגליה אנגליה | 1 | 2019 | 2 | 5 | 0 | 14 |
| פיטר אבדון | אנגליהאנגליה אנגליה | 1 | 2002 | 2 | 4 | 0 | 24 |
| **גריים דוט** | סקוטלנדסקוטלנד סקוטלנד | 1 | 2006 | 2 | 3 | 0 | 20 |
| **קן דוהרטי** | אירלנדאירלנד אירלנד | 1 | 1997 | 2 | 3 | 0 | 19 |
| דניס טיילור | צפון אירלנדצפון אירלנד צפון אירלנד | 1 | 1985 | 1 | 5 | 0 | 21 |
| ג'ון פארוט | אנגליהאנגליה אנגליה | 1 | 1991 | 1 | 3 | 0 | 23 |
| טרי גריפית'ס | ויילסויילס ויילס | 1 | 1979 | 1 | 3 | 0 | 19 |
| ג'ו ג'ונסון | אנגליהאנגליה אנגליה | 1 | 1986 | 1 | 2 | 0 | 8 |
| **ניל רוברטסון** | אוסטרליהאוסטרליה אוסטרליה | 1 | 2010 | 0 | 3 | 1 | 19 |
| **סטיוארט בינגהאם** | אנגליהאנגליה אנגליה | 1 | 2015 | 0 | 2 | 0 | 17 |
| **לוקה ברסל** | בלגיהבלגיה בלגיה | 1 | 2023 | 0 | 1 | 0 | 6 |
| **ג'ימי וייט** | אנגליהאנגליה אנגליה | 0 |  | 6 | 10 | 1 | 25 |
| אדי צ'רלטון | אוסטרליהאוסטרליה אוסטרליה | 0 |  | 2 | 8 | 0 | 21 |
| **מתיו סטיבנס** | ויילסויילס ויילס | 0 |  | 2 | 6 | 0 | 18 |
| **אלי קרטר** | אנגליהאנגליה אנגליה | 0 |  | 2 | 3 | 1 | 19 |
| **בארי הוקינס** | אנגליהאנגליה אנגליה | 0 |  | 1 | 5 | 0 | 17 |
| **דינג ג'ונווי** | הרפובליקה העממית של סיןהרפובליקה העממית של סין סין | 0 |  | 1 | 3 | 0 | 17 |
| **קיירן וילסון** | אנגליהאנגליה אנגליה | 0 |  | 1 | 3 | 1 | 9 |
| נייג'ל בונד | אנגליהאנגליה אנגליה | 0 |  | 1 | 2 | 0 | 15 |
| פרי מאנס | דרום אפריקהדרום אפריקה דרום אפריקה | 0 |  | 1 | 2 | 0 | 13 |
| ג'ון פולמן | אנגליהאנגליה אנגליה | 0 |  | 1 | 2 | 0 | 11 |
| גארי אוון | ויילסויילס ויילס | 0 |  | 1 | 2 | 0 | 7 |
| דאג מאונטג'וי | ויילסויילס ויילס | 0 |  | 1 | 1 | 0 | 17 |
| גרהאם מיילס | אנגליהאנגליה אנגליה | 0 |  | 1 | 1 | 0 | 12 |
| וורן סימפסון | אוסטרליהאוסטרליה אוסטרליה | 0 |  | 1 | 1 | 0 | 4 |

טבלת זוכי אליפות העולם בסנוקר מכל הזמנים (27 זוכים)| שחקן | זכיות | שנות זכייה |
| --- | --- | --- |
| אנגליהאנגליה ג'ו דייוויס | 15 | 1927, 1928, 1929, 1930, 1931, 1932, 1933, 1934, 1935, 1936, 1937, 1938, 1939, 1940, 1946 |
| אנגליהאנגליה פרד דייוויס | 8 | 1948, 1949, 1951, 1952, 1953, 1954, 1955, 1956 |
| אנגליהאנגליה ג'ון פולמן | 8 | 1957, 1964, 1964, 1965, 1965, 1965, 1966, 1968 |
| סקוטלנדסקוטלנד סטיבן הנדרי | 7 | 1990, 1992, 1993, 1994, 1995, 1996, 1999 |
| אנגליהאנגליה רוני או'סאליבן | 7 | 2001, 2004, 2008, 2012, 2013, 2020, 2022 |
| ויילסויילס ריי רירדון | 6 | 1970, 1973, 1974, 1975, 1976, 1978 |
| אנגליהאנגליה סטיב דייוויס | 6 | 1981, 1983, 1984, 1987, 1988, 1989 |
| סקוטלנדסקוטלנד ג'ון היגינס | 4 | 1998, 2007, 2009, 2011 |
| אנגליהאנגליה מארק סלבי | 4 | 2014, 2016, 2017, 2021 |
| אנגליהאנגליה ג'ון ספנסר | 3 | 1969, 1971, 1977 |
| ויילסויילס מארק ויליאמס | 3 | 2000, 2003, 2018 |
| סקוטלנדסקוטלנד וולטר דונלדסון | 2 | 1947, 1950 |
| צפון אירלנדצפון אירלנד אלכס היגינס | 2 | 1972, 1982 |
| אוסטרליהאוסטרליה הוראס לינדראם | 1 | 1952 |
| ויילסויילס טרי גריפית'ס | 1 | 1979 |
| קנדהקנדה קליף ת'ורברן | 1 | 1980 |
| צפון אירלנדצפון אירלנד דניס טיילור | 1 | 1985 |
| אנגליהאנגליה ג'ו ג'ונסון | 1 | 1986 |
| אנגליהאנגליה ג'ון פארוט | 1 | 1991 |
| אירלנדאירלנד קן דוהרטי | 1 | 1997 |
| אנגליהאנגליה פיטר אבדון | 1 | 2002 |
| אנגליהאנגליה שון מרפי | 1 | 2005 |
| סקוטלנדסקוטלנד גריים דוט | 1 | 2006 |
| אוסטרליהאוסטרליה ניל רוברטסון | 1 | 2010 |
| אנגליהאנגליה סטיוארט בינגהאם | 1 | 2015 |
| אנגליהאנגליה ג'אד טראמפ | 1 | 2019 |
| בלגיהבלגיה לוקה ברסל | 1 | 2023 |

קישורים חיצוניים
----------------

ויקישיתוף מדיה וקבצים בנושא **אליפות העולם בסנוקר** בוויקישיתוף
* 

* אתר האינטרנט הרשמי של אליפות העולם בסנוקר (באנגלית)
* אתר הבית של אליפות העולם בסנוקר
* סיקור אליפות העולם ואירועים אחרים בסנוקר, אתר ה-BBC
* חדשות סנוקר בארץ ובחו"ל
* אתר פורום ביליארד

הערות שוליים
------------

1. ↑
2. ↑  Billiards Association and Control Council
3. ↑  Professional Billiards Players' Association
4. ↑
5. ↑
6. ↑
7. ↑
8. ↑  לפני התקופה המודרנית ג'ון פולמן זכה שמונה פעמים באליפות העולם בסנוקר.